लोकनाचें दे माहिरें मताबक भांगड़े दे खास निजम नेईं होंदे। ढोलै दे तालै मताबक हर मुद्रा भांगड़े च निभी जन्दी ऐ। भांगड़ा फसल दा नाच ऐ, इसकरी इस नाचै दी हर मुद्रा च फसल राह्‌ने-बाह्‌ने ते कट्टने-बड्ढने दा भाव झकलदा ऐ। इंयां बझोंदा ऐ, अश्कै भांगड़े दे जन्मदाता नै फसल दे बधने, पक्कने ते कटोने आदि दी क्रियांएं गी दिक्खियै गै, हत्थ-पैर मारियै, खुशी प्रगट कीती होग। भांगड़ा नच्चने आलें दी पशाक बड़ी शोख रंगै आली ते चमकीली होंदी ऐ। सूहे-पीले, सैल्ले-नीले, काशनी-गटई रंगै दी इन्दे च प्रधानता होंदी ऐ। नच्चने आलें चमकदार लाचे लाए दे होंदे न। उप्पर मुगलेई कुर्ते लाए दे होंदे न, जिन्दियां ढिल्लियां-ढिल्लियां बाह्‌मां होंदियां न। कुर्ते पर साटनै दी बास्कट लग्गी दी होंदी ऐ,सिरै पर रंगदार कपड़े दा पटका बन्ने दा होंदा ऐ। इनें पशाकें पर गोटे-कनारी दा इस्तेमाल बी कीता गेदा होंदा ऐ। नच्चने आले गले च काले धागे च परोए दा जैंतर पाए दा होंदा ऐ, जिसगी ‘पलोहानी कैंठा’ करी गलाया जन्दा ऐ। डुंडुएं कन्ने उनें रेशमी रमाल ब’न्ने दे होंदे न। ढोल गी डगा लगदे गै नर्तक इक घेरा बनाइयै नच्चने गी त्यार होई जन्दे न। ढोलिया बी उढ़की-उढ़की, ढोलै पर चोट करांदा ऐ ते नर्तक बारो-बारी, कदें सज्जी ते कदें खब्बी लत्तै पर ऊभार पाइयै डुंडुएं-आरकें गी फरकाई-फरकाइयै, केई रूप बनाइयै, नच्चन लगी पौंदे न। ढोलै दा ताल मद्धम पौंदें गै नर्तकें चा कोई जना अग्गें गैं बधाइयै सद्द मारदा ऐ। उस बेल्लै उन्न इक हत्थ अपने कन्नै पर टकाए दा होंदा ऐ ते दूआ अग्गें गी बधाए दा होंदा ऐ। भांगड़े दियें सद्दें च शंगारक विशें दी प्रधानता होंदी ऐ, जियां—